MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit om Rådets fælles holdning vedrørende forslag om Europa-Parlamentets og Rådets direktiv om ændring af direktiv 89/48/EØF og 92/51/EØF om den generelle ordning for anerkendelse af erhvervsuddannelser og direktiv 77/452/EØF, 77/453/EØF, 78/686/EØF, 78/687/EØF, 78/1026/EØF, 78/1027/EØF, 80/154/EØF, 80/155/EØF, 85/384/EØF, 85/432/EØF, 85/433/EØF og 93/16/EØF om følgende erhverv: sygeplejersker med ansvar for den almene sundheds- og sygepleje, tandlæger, dyrlæger, jordemødre, arkitekter, farmaceuter og læger

1. Sagsforløb

Ved skrivelse af 3. december 1997 sendte Kommissionen Rådet et forslag om Europa-Parlamentets og Rådets direktiv om ændring af direktiv 89/48/EØF og 92/51/EØF om den generelle ordning for anerkendelse af erhvervsuddannelser og direktiv 77/452/EØF, 77/453/EØF, 78/686/EØF, 78/687/EØF, 78/1026/EØF, 78/1027/EØF, 80/154/EØF, 80/155/EØF, 85/384/EØF, 85/432/EØF, 85/433/EØF og 93/16/EØF om følgende erhverv: sygeplejersker med ansvar for den almene sundheds- og sygepleje, tandlæger, dyrlæger, jordemødre, arkitekter, farmaceuter og læger (KOM(1997) 638 - 1997/0345/COD) [1].

[1] EFT C 28 af 26.1.1998, s. 1.

Europa-Parlamentet afgav udtalelse ved førstebehandlingen den 2. juli 1998 [2].

[2] EFT C 226 af 20.7.1998, s.26.

Det Økonomiske og Sociale Udvalg havde afgivet udtalelse den 27. maj 1998 [3].

[3] EFT C 235 af 27.7.1998, s. 53.

Rådet vedtog en fælles holdning den 20 marts 2000.

2. Formål med Kommissionens forslag

Formålet med direktivforslaget er at:

- gennemføre SLIM-gruppens henstillinger vedrørende "anerkendelse af eksamensbeviser" og gøre det lettere at ajourføre fortegnelserne over eksamensbeviser, certifikater og andre kvalifikationsbeviser, der automatisk kan anerkendes

- indsætte en række andre ændringer, ofte af teknisk art, for at forbedre retssikkerheden eller lette fortolkningen af de pågældende direktiver og forbedre den måde, hvorpå de fungerer.

3. Bemærkninger til den fælles holdning

3.1. Generelle bemærkninger

Rådet har enstemmigt godkendt Kommissionens forslag med en række ændringer, der sigter mod at øge den frie bevægelighed for personer. Rådet havde ganske vist genoptaget den gennemgang af situationen for specialuddannede sygeplejersker, som det havde indledt under gennemgangen af overgangsdirektiverne om gensidig anerkendelse af erhvervsuddannelser, men vedtog, at der ikke skulle indføres nogen særbestemmelse i Kommissionens foreliggende forslag til direktiv.

3.2. Europa-Parlamentets ændringsforslag ved førstebehandlingen

Rådet har ikke accepteret nogen af de ændringsforslag, Europa-Parlamentet havde vedtaget ved førstebehandlingen. Kommissionen havde ikke ændret sit oprindelige forslag.

3.3. Ændringer, der blev indført under forhandlingen i Rådet

3.3.1. Den generelle ordning for anerkendelse af erhvervsuddannelser

Rådet har foretaget en række præciseringer for at gøre direktiv 89/48/EØF og 92/51/EØF klarere og mere effektive og øge retssikkerheden.

Rådet har præciseret en række punkter i definitionen af begrebet lovreguleret uddannelse. Det har bl.a. fastsat, at det uddannelsesforløb, der er omhandlet i definitionen, skal være af mindst tre års varighed, og at visse bestemmelser i andre direktiver om gensidig anerkendelse af erhvervsuddannelser skal udvides til at gælde for direktiv 89/48/EØF og 92/51/EØF, så det bliver lettere at dokumentere den finansielle situation, når dette kræves for at få adgang til et lovreguleret erhverv.

Rådet har desuden skærpet de kompetente myndigheders forpligtelse til at tage hensyn til kundskaber, som den vandrende arbejdstager har erhvervet i løbet af sin erhvervserfaring. Den vandrende arbejdstager vil dermed kunne påvise, at de kundskaber, vedkommende har erhvervet i løbet af sin erhvervserfaring, helt eller delvist omfatter de væsentlige forskelle mellem eksamensbeviset og det erhvervede kvalifikationsbevis.

Endelig har Rådet foreslået at fremskynde gennemførelsen af ændringerne af bilag C og D til direktiv 92/51/EØF.

3.3.2. Sektordirektiver om gensidig anerkendelse af eksamensbeviser

Rådet har forbedret beskyttelsen af indehavere af eksamensbeviser, der er erhvervet uden for EU, og fastsat, at sådanne eksamensbeviser skal være behandlet inden for tre måneder.

Desuden har Rådet fremskyndet proceduren for anerkendelse af alle eksamensbeviser ved at ophæve kravet om, at beslutningen skal begrundes, når ansøgerens anmodning efterkommes.

For så vidt angår speciallæge- eller specialtandlægeuddannelser, der ikke kan anerkendes automatisk, men i det enkelte tilfælde, har Rådet fastsat, at de kompetente myndigheder har pligt til ikke blot - som allerede foreskrevet i direktiverne - at tage den erhvervede specialuddannelse i betragtning, men også ansøgerens eventuelle efter- og videreuddannelse.

Endelig har Rådet - som foreslået af Kommissionen for at regulere situationen for visse tandlæger og farmaceuter - indført en bestemmelse for at regulere situationen for visse speciallæger og for psykiatriske sygeplejersker, forudsat at deres uddannelsesniveau svarer til kravene i det pågældende sektordirektiv.

3.4. Kommissionens holdning til Rådets ændringer

Kommissionen accepterer Rådets ændringer.

4. Konklusion

Kommissionen mener, at den fælles holdning er et passende supplement til det forslag til direktiv, som Kommissionen fremlagde.